정조 4년
庚子三月二十日辰時。上御誠正閣。朝講入侍。大臣備局堂上追後引見入侍時。領事李溵。同知事兪彦鎬。特退進官金華鎭徐有慶。大司憲金夏材。大司諫李在學。參贊官金魯淳。侍讀官姜忱。檢討官李鼎運。假注書李錫夏。記事官李𤧣徐龍輔。以次進伏訖。上曰。俄有次對同入之命。而何不偕入乎。魯淳曰。未及整齊詣閤。故不得偕入矣。上曰。注書出去。與之偕入。可也。賤臣承命出來。領議政金尙喆。兼禮曹判書洪樂性。持平崔守魯。正言沈樂洙李濟萬。左承旨李亨逵。事變假注書吳翼煥。召入進前。上讀前受音。自逸民伯夷。止季隨季騧。忱讀奏自子張曰。士見危致命。止仁在其中矣。上讀新受音訖。上曰。文義陳之。忱曰。見危致命。見得思義云者。蓋子張勵士大夫廉節之語也。平居若勵名節。則雖在板蕩之時。效忠立節者多。而忘君負國者少。此無他。在於君上之常時導率。上以名節爲貴。則下亦以名節爲重。一世之士大夫。擧作名節中人。然後當國勢岌嶪之日。必有捐軀致命之士。雖權奸專擅之世。亦無趨利附勢之人。爲人君可不以名節二字。爲勵世之本哉。伏願深留聖意焉。執德不弘云者。蓋戒守之狹則德之孤也。夫弘者。集衆善之謂。一善不足爲德。士之爲學者。固當廣其聞見。俾無孤陋之歎。而爲人上者則尤不可不兼有衆善。以盡博厚大之道也。若稽古典。以欽明文思。書堯之德。以濬哲文明。稱舜之德。以此觀之。亦可見古聖王之合有衆德。而人君修德之不可不弘廣也。伏願以一弘字。爲成就聖德之資焉。上曰。下番陳之。鼎運曰。子夏曰。日知其所亡。月無忘其所能。可見工夫之不可間斷也。爲學之道。少有作輟。則便有戲蕢之歎。必也日省月檢。要有積累之功。然後方可爲成就之道矣。人君亦於政令事爲之間。日講月點。純亦不已。而治道乃成。千古帝王。靡不有初。而晩年之政。不及其始者。日新之工。不足故也。伏願以此爲戒焉。子夏子張論交之語。二說俱好矣。非徒朋友之間。君臣之際。亦有可觀者。人君之德。貴在含容。嘉其善而矜其不能。好矣。而朋友之間。若有大故則絶之。至於國家。如有權奸宵小之輩。竊柄擅命。則亦當流放竄殛。亟加明斷矣。監於此章。亦不無所益於治道。伏願留念焉。上曰。領事。陳之。溵曰。嘉善而務不能。此乃學者交際之語。而人君御下之道。亦有可觀者。嘉善固非難也。而矜不能。實是難事。不能事。必自上包容。如上天之無物不覆則好矣。上曰。好矣。經筵特進官。陳之。可也。彦鎬曰。子張之語。首曰。見危致命。次曰。見得思義。可見名節之爲重也。人之所欲。莫甚於生。而反有甚於欲生者。所惡莫甚於死。而反有甚於惡死者。至於得失榮辱之間。固當捨死生而趨名節而已。如臣者。以此陳達。固自愧矣。而人主御世之方。必以禮義名節爲本。以勵士夫之風習。然後方可做丕變之治矣。伏願勿以人廢言也。上曰。所陳好矣。而自愧之言。太過矣。於卿有何可愧之事乎。華鎭曰。臣則別無仰達者矣。有慶曰。日知其所亡。月無忘其所能云者。蓋謂溫故知新之意也。伏願留意於此。益勉睿學焉。上曰。參贊官。陳之。魯淳曰。別無仰陳者矣。上曰。兩司。陳之。夏材曰。經筵諸臣。皆已陳之。臣則無仰陳者矣。在學曰。臣亦無所達矣。上曰。諸臣以次對班。分坐。可也。魯淳先退。尙喆曰。日吉辰良。嘉禮順成。輿情不勝慶忭矣。伏未審連日殿坐之餘。聖體。若何。上曰。一樣矣。尙喆曰。王大妃殿患候。益有差勝之節乎。上曰。一樣矣。尙喆曰。惠慶宮氣候。若何。上曰。一樣矣。上曰。注書出去。右相去就。知入。可也。尙喆曰。旣有灣府之事則一番引義。固無怪矣。而累次傳諭之下。似當出肅矣。上曰。鄭志儉。旣已減律則大臣之累次引義過矣。翼煥承命出問後。還奏曰。大臣則固無去就。而書啓到院云矣。上曰。昨日臺臣之批。已言之矣。目下爻象。殆至朝廷之無人。國之不亡。可謂無幾。至於彼臺臣之疏。予甚慨然矣。凡朝廷風習。彰善癉惡。非不好矣。至若近日重臣一箚之後臺閣論人。凡幾輩矣。大抵。人才。當以中人以下責之。豪傑之士。固不待文王而興。歷看載籍。上智之士。絶無而僅有。向來從宦之士大夫。以干祿之心交之者。難保其必無。而況明義錄旣成。而其人便作義理主人。與其人失好。與其人不交。則恐涉背馳義理。別立意見之歸。以是世之相好相交者。不但其人推之以國邊人而已。竝與自己而欲作國邊人故也。究其心則出於向國。到今執此追論。豈非哀矜之甚乎。不徒此也。稍欲自重。稍好名義之人。不付於麟謙濁亂之時。而結交於其人在朝之日者。亦多有之。此無他。義理自有不得不然者。予所以中夜思之。以誣一世爲自訟之端耳。今日廷臣。不可不知此箇事端也。今番臺臣之疏。若指陳袞闕。則其言雖有過於此者。予豈曰。非矣。而自乙丙以後。世道屢變。人心靡定。不知不覺之中。國脈之暗銷潛傷。固已不少。到今對症之策。無出於鎭安二字。其人旣去。世臣自在。勿言彼此。不拘臭味。聚首同心。精白寅協。則丕變之治。翹足可待矣。不此之爲。又以駁擊爲事。寧靖無日。豈非大可寒心者乎。傷一人則國脈隨而益傷。凡處臺地者。當思似此道理。而彼臺臣則出入經幄。已有年所。予或以爲人品簡精似無浮雜之慮云云。乃反所料。託以言事。有昨日之擧。重爲彼臺臣慨咄也。尙喆曰。聖敎及此。國家之福也。在廷群僚。孰不與國榮相知哉。若以至公之心。別白是非。以爲激揚之道。則固好矣。而以親於國榮。便作殫駁之資。則將至於朝廷之上。無一人矣。自上有別般調劑鎭安之道。然後世道可以底定矣。上曰。臺臣之批。有愛國如愛身之諭。老人元氣。日就澌綴。鍼灸之屬。不可輕試。必須補其元氣爲要方。元氣不支則死亡立至矣。國脈何以異此。大體臺閣論事。貴在不諱。若其矯激之言。固可假借之不暇。而今之時。有不可一槪論者。頃日儒賢疏批中。往宜然今宜然之說。予意亦有在也。向日則鉗一世以大義理。當此時不交則爲逆。若以其時相親之事。殫駁爲事。則人人皆不免矣。顧今在廷之臣。體予鎭安之意。但除尤無良者一二人。足矣。一重臣一宰臣之發啓也。言下從施者。亦可見予意也。且予近間朝著間爻象。雖未必予之所料。不近於臆逆。然亦不無萬有一近似之處。蓋搏擊不已者。不過欲爲自脫之計故作激言。以效自明。予以此。屢於筵席。斷斷提敎。誠未見孚。群下聽予藐藐。無異如風過耳。予亦不知何以爲敎也。溵曰。今日朝象。誠甚悶然矣。上曰。予又有嘗所面騂背汗者。今番事便同驅一世而納諸陷穽。致有此事者。寔予之過也。每誦宋人詩中周公恐懼流言日。王莽謙恭下士時之句。而自謂于心曰。眞僞未辨之時。世人之見欺。何足責哉。東京之末。名論崢嶸。故曹操雖徘徊於漢鼎之傍。而猶未能躬自犯手。托以挾天子之義。以是如荀文若之自好者。亦未免委身事之。向來事無以異於此也。近日事出之後。一世之人。不陷於罪累者幾希。一入臺疏。殆將終身廢棄。雖復起用。豈曰無累。一人之身名戮辱。雖屬一人之事。奈國脈何哉。予以國脈二字。如是縷縷者。誠以我朝立國已久。而黨禍屢起。國脈已受傷多矣。今則殆難支吾。而又不思所以維支之道。朝攘一人。暮攘一人之不已。至於空朝廷而後已。寧有是乎。不徒此也。國朝風習。專尙名節。名登白簡。便爲戮人。故人皆畏是臺言。如避死地。不無由是而自勵自新之效。則到今殫章日至。完人無幾。將使人人視臺言。不啻等閑而已。然則士夫之名義。因此掃盡。臺閣之風稜。因此壞了。亦豈非凜然處乎。尙喆曰。雖有被論者。豈可以此永棄乎。公聽竝觀。惟視其人之能否。棄其所短。取其所長。則好矣。人君秉心至公。則世道自正矣。上曰。好矣。尙喆曰。今番彼國頒詔。順付於節使之行矣。從前皇太后七旬及八旬。頒詔之順付出來時。賀表方物。輒皆兼付於冬至使行。而論以事體。與皇太后有異。況且聖節在八月。進賀兼謝恩使。趁此入送。何如。上曰。左相之意。何如。溵曰。雖以使臣狀啓推之。別使宜卽差出。五月間入送好矣。上曰。依爲之。出擧條上曰。政官牌招開政。進賀兼謝恩使。今日政差出。竝出榻敎上曰。今番使行。誰當入去乎。尙喆曰。進賀兼謝恩使則大臣。當爲入去。而左相旣已累次往來。臣當入於首擬矣。上曰。卿豈可入去乎。命書傳敎曰。今番使臣。以宗親儀賓中擬入。尙喆曰。位著之不備。莫若近日。金熤之向來陞擢。蓋出內重之義。則藩任遞易。雖甚可悶。一向處外。事面不然。黃海監司金熤。令銓曹。卽爲內遷。何如。上曰。依爲之。出擧條黃海監司金熤內遷。出榻前定奪尙喆曰。朝著乏人之時。吏曹參判。豈可頻頻往來乎。情私有難睽離。則雖使將母上來。何難之有耶。上曰。旣有乃兄。雖有京第。似難使之搬來家眷。長住城內矣。尙喆曰。伏見咸鏡監司李命植狀啓謄報。則以爲開春以後。種子糊口之資。專靠於還穀。各邑所在軍餉。元還留庫中折米。限三萬石。特許加分。而若有餘數。則依例還錄事。令廟堂稟旨分付矣。今年則以豐年之故。諸道無加分之請。而本道之狀聞。獨如此。可想民事之不可不念。二萬石。許令加分。何如。上曰。依爲之。出擧條尙喆曰。洪忠新道伯姜潤年。今篤老。病又難强云。若有辭疏。則不可無變通之道矣。上曰。年今七十云乎。溵曰。七十云矣。尙喆曰。刑曹判書尹東暹。其於本職。聞有情勢。漢城判尹權噵。亦有實𧏮難責劇務。竝姑許遞。何如。上曰。依爲之。出擧條刑曹判書尹東暹。漢城判尹權噵許遞。出榻前定奪尙喆曰。賀使旣有差出之命。而此時專對。宜擇其人。大司成鄭元始。踐歷已滿。可合陞用。今於副使之擬。加望。何如。上曰。依爲之。出擧條進賀兼謝恩副使。問于大臣。加望。出榻敎上命翼煥。持入右相疏批。仍命亨逵讀之。尙喆曰。鄭志儉。若用充軍律。則大臣似難安。而旣已減律。則有何固引之端乎。上命三司諸臣進前。夏材等進前而樂洙獨伏坐次。上曰。彼臺臣。何不進前乎。樂洙曰。有避啓而然矣。上曰。雖有避嫌。先參合啓後陳避辭。乃故事也。樂洙乃進前。夏材在學守魯忱濟萬樂洙鼎運曰。請喬桐府黜置罪人鄭致達妻。快正王法。以洩神人之憤。上曰。不允。請還寢遠窮罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。亟令王府。拿鞫嚴問。快正王法。上曰。不允。請黑山島圍籬罪人龜柱。亟加嚴鞫。快正王法。上曰。不允。請削黜罪人洪樂純。爲先中途付處。上曰。不允。措辭竝見上夏材在學守魯濟萬樂洙曰。請濟州牧移配罪人敬彬。亟令王府。更爲設鞫得情。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。嚴鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。上曰。不允。請洪國榮。爲先亟施遠竄之典。上曰。罄諭予意。胡不亟停乎。措辭竝見上夏材守魯曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。上曰。不允。請副護軍閔義爀。亟施屛裔之典。上曰。不允。措辭竝見上夏材曰。風憲之長。地望自別。決非如臣駑下。所可堪承者。而適當行禮之日。以公以私。微忱倍激。張皇出肅。仍爲參班矣。第念臣前疏所引范祖禹故事。非敢妄希古人。堂堂耳目之任。豈可以有嫌疑難便之人。苟然冒據。使國體私義。交有所妨哉。請命遞斥臣職。上曰。勿辭。亦勿退待。在學樂洙曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定亂罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。仍令王府。設鞫得情。快正王法。上曰。不允。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。亟停勿煩。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。設鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府。更加嚴鞫。快正王法。上曰。不允。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。請逆賊尙魯。亟施孥戮之典。上曰。不允。請削黜罪人李義翊。爲先亟施屛裔之典。上曰。不允。措辭竝見上在學曰。日昨臺疏。以黃昇源之名登囚供。至請刊改矣。果如其言。則事關科場。極爲驚駭。不可止於刊改之律。若無是事。則置人䵝昧。不使辨白。亦有欠於綜核之政。不可不一番詳究。以明其虛實。請令該府。嚴査覈實。上曰。依啓。在學濟萬曰。臣等。伏見日前合辭批旨。以大小官僚。果以不得請則不可已爲準乎爲敎。臣等。誠不勝惶蹙慚恧之至。噫。合辭諸賊之尙保首領。此何事也。千罪萬罪之已著而未施王章。四年五年之相持而徒損國體。始則有明目張膽之意。終不無玩愒悠泛之歎。將至於一部明義錄。不知爲何書。似此義理。似此法綱。徑牒實所未有。後世其將謂何。臣等之不能碎首天陛。卽日得請者。固有不忠之罪。而若其得請之道。則豈不在於殿下一允字耶。殿下所以靳允於鄭妻龜柱者。一則以仰體先王之德爲敎。一則以恐傷慈聖之心爲敎。此有大不然者。鄭妻龜柱。非但殿下之罪人。乃是先王與慈聖之罪人。則殿下之割恩置法。乃所以仰體先王與慈聖之心也。以殿下明聖。何不念及於此耶。嗚呼。舊逆未誅。新逆又出。大奸臣慝。偃息郊坰。通天之罪。已盡彰露。而未勘之請。亦不允從。實未知聖意之所在也。渠以振古所無之威勢氣焰。今欲爲匹夫而不可得焉。如或縛虎而不急。必見窮狗之反噬。而乃使之任便自在。無所拘限。殆若無甚罪犯者然。可憂之端。可畏之形。不一而足。日急一日。臣中夜思之。不覺心骨之俱驚也。苟其負犯。不至窮凶。則殿下全保之意。臣等。亦豈不仰體。而其奈罪關宗社。惡極人臣。有萬戮猶輕之罪。無一分可恕之道。何哉。惟當一循天理。快伸王法而已。噫。地處如龜柱而負國家至此。恩遇如國榮而負殿下至此。此尤所以腐心痛骨。不欲共戴一天也。鋤根之道。終不可緩。伏戎之患。尤所當戒。伏願竝從合辭之請。以洩神人之憤焉。上曰。已諭於前後批旨矣。樂洙曰。臣妄陳一疏。昨奉批旨。今承筵敎。誨責備至。臣不勝惶懍震越。不知所達。今日臣子。雖匹庶之微。豈不知聖意在於調劑鎭安。而臣之陳疏之意。乃所以欲其因此而鎭安。仰體聖意也。夫與國榮相親者何限。而臣獨論宋煥億者。非但煥億之於國榮。至密至切。我國世家士大夫。爲一世儀式。有非他人之比也。先正臣際過孝廟。禮待隆重。至今士大夫。不但愛其後孫。雖外裔。亦皆賡之。今煥億。以其後孫。諂附權奸。及夫儒賢上京之後。藉重儒賢。凡所以干要國榮者。無所不至。世皆羞之。人皆鄙之。其忝辱祖先。貽累父兄。已不可言。而一世士夫。爲之傷痛而深嫉者此也。此臣所以論之。而疏中下段數人。亦謂國榮之終始。貽累於殿下政令刑賞失中之事也。亦非論人則此可以諒臣之情也。至於頂門下針之說。政謂罪一人而風礪一世之士夫。爲今日鎭安之道。而聖敎又以爲引譬失當。至有老壯之諭。臣平日若有見孚於君父者。聖鑑之下。亦豈無諒察臣本情者。而前後誨責之敎如此。臣何可一刻仍冒於臺次乎。請命遞斥臣職。上曰。勿辭。亨逵曰。正言沈樂洙再啓煩瀆。退待物論矣。上曰。知道。樂洙曰。臣於聖敎。不勝惶悚。而臣有區區所懷。勿以支繁而俯聽焉。俄者聖敎。以臣疏語爲非。至引首或事下敎以爲今日在廷諸臣。皆不知國榮從前專擅之罪。而今始知之爲敎。臣則以爲荀彧。初非不知曹操之專擅也。至若漢獻帝之敎。臣不知死所矣。上曰。俄回語次。適思名義時節詿誤人故。有荀文若云云之敎。而臺言則不無看得太重之嘆矣。予固昏庸。雖謂之有愧漢獻。而臺臣爲說。不必如是。以無若漢獻陳規。無所不可。而臺臣則不必以捱逼廷臣之說。容易發口也。況避語異於啓語乎。殊未可曉也。樂性曰。宮園儀。今已釐正。故方當刊印而頒賜件稟定。然後當印出矣。丙申年。刊出三十九卷。而今番則有加數。藏置處三四件。加數印出。何如。上曰。唯。華鎭曰。監印郞廳。當差下矣。上曰。李時秀。予知其人之詳明。而曾未誠用。監印郞廳。差下好矣。仍命書傳敎曰。副校理李時秀。宮園儀校正後印役。使之監印。興本閣官眼同擧行。上曰。臺臣所論李枰事卿等見之乎。尙喆曰。果如臺言則誠怪駭矣。上曰。此則可謂官師相規矣。亨逵曰。正言沈樂洙。旣登筵席。謂有避嫌。王司合啓。不卽隨參。故事不然。臺體未安。推考警責。何如。上曰。依爲之。出擧條上曰。彼宰臣。俄於經筵。因文義有自引之語。而予則曰。不當如是云。而又於此。有瞿然漸歎者。此宰臣及吏判。自在宮官時。受知于予。予以爲可用故。向來其人在朝世。予果以此等人同事之意。多有所下敎。況明義錄旣出之後。眞所謂逃遁不得。不得不與之相知。此予爲國事。恐有崖異之端務。令彼此無間。今日宰臣之言。不亦過乎。命備堂先退。謂尙喆曰。方當位著乏人之時。如兪彦鎬徐有慶者。可合陞擢。而有慶則踐歷旣淺。纔有其弟委任之事。兪彦鎬旣是久次。陞擢。似好矣。尙喆曰。然則以定奪出擧條乎。上曰。唯。尙喆曰。吏曹參判兪彦鎬。人望資歷。允合陞用。宜擢正卿。敢此仰達矣。上曰。此人自在宮僚時。熟知可用。今卿所請。正令予意。依爲之。出擧條吏曹參判兪彦鎬。正卿陞擢。出榻前定奪上命書傳敎曰。海伯旣命內遷。先令該曹。口傳付軍職。其代。今日政。另加擇差。又命書傳敎曰。副校理李時秀。持宮園儀入侍。上曰。李時秀差晩後入侍事。分付。可也。仍命退。請臣以次退出。